Document ID: 32014R0205

A BIZOTTSÁG 205/2014/EU VÉGREHAJTÁSI RENDELETE
(2014. március 4.)
az európai demográfiai statisztikákról szóló 1260/2013/EU európai parlamenti és tanácsi rendelet végrehajtására vonatkozó egységes feltételeknek az adatok bontása, a határidők és az adatok felülvizsgálata tekintetében történő megállapításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az európai demográfiai statisztikákról szóló, 2013. november 20-i 1260/2013/EU európai parlamenti és tanácsi rendeletre (1) és különösen annak 3. cikke (4) bekezdésére,
mivel:
(1)
Az 1260/2013/EU rendelet közös jogi keretet hoz létre a népességre és a népmozgalmi eseményekre vonatkozó európai statisztikák fejlesztéséhez, előállításához és közzétételéhez.
(2)
Annak biztosítása érdekében, hogy az 1260/2013/EU rendelet által előírt, a tagállamok által a népességre és a népmozgalmi eseményekre vonatkozóan benyújtott adatok jó minőségűek, összehasonlíthatóak és konzisztensek legyenek, és annak lehetővé tétele érdekében, hogy uniós szinten megbízható összegzések készüljenek, az adatok bontása szükséges.
(3)
Az adatokat ezért a statisztikai célú területi egységek nómenklatúrájának (NUTS) létrehozásáról szóló, 2003. május 26-i 1059/2003/EK európai parlamenti és tanácsi rendelettel (2) összhangban területi egységekre bontva kell a Bizottság rendelkezésére bocsátani.
(4)
Az ebben a rendeletben előírt intézkedések összhangban vannak az Európai Statisztikai Rendszer Bizottságának véleményével,
ELFOGADTA EZT A RENDELETET:
1. cikk
Tárgy
E rendelet egységes feltételeket állapít meg az 1260/2013/EU rendelet által előírt adatok bontása, a határidők és az adatok felülvizsgálata tekintetében.
2. cikk
Fogalommeghatározások
Az 1260/2013/EU rendeletben megállapított fogalommeghatározások alkalmazandóak. Ezenfelül e rendelet alkalmazásában az alábbi fogalommeghatározásokat is alkalmazni kell:
a) „életkor”: egy adott időpontban (egy referencia-időpontban vagy az esemény időpontjában) a születési idő és az adott időpont közötti időintervallum, betöltött években kifejezve;
b) egy egyén „születési országa”: a születés időpontjában az egyén anyjának szokásos lakóhelye szerinti ország (a jelenlegi határok szerint, amennyiben az erre vonatkozó információ rendelkezésre áll), illetve ennek hiányában az az ország (jelenlegi határok szerint, amennyiben az erre vonatkozó információ rendelkezésre áll), amelyben a születés történt;
c) „az anya születési országa”: az anya „születési országa”;
d) „állampolgárság”: az egyén és állama közötti sajátos jogi kötelék, amelyet születés vagy honosítás útján szerez meg, akár nyilatkozat, választás vagy házasságkötés révén, illetve a nemzeti jogszabályoknak megfelelően más módon;
e) „élveszületési sorrend”: az adott élveszületés sorszáma az anya valamennyi korábbi élveszülöttjét figyelembe véve;
f) „esemény hónapja”: az esemény bekövetkezésének naptári hónapja;
g) „születési év”: a születés bekövetkezésének naptári éve;
h) „tagállam”: olyan ország, amely a referenciaév végén az Európai Unió egyik tagállama.
3. cikk
Adatok lebontása és statisztikai táblázatok
A Bizottság (Eurostat) számára az 1260/2013/EU rendelet szerint benyújtandó adatok lebontását az I. melléklet határozza meg.
A Bizottság (Eurostat) számára benyújtandó statisztikai táblázatokat a II. melléklet határozza meg.
4. cikk
Határidők
(1) A tagállamok minden évben, a referenciaév végétől számított hat hónapon belül a Bizottság (Eurostat) rendelkezésére bocsátják a II. melléklet 1. pontjában foglaltaknak megfelelően a teljes népességre, az élveszületések és halálozások teljes számára vonatkozó, nemzeti szintű, előzetes adatokat.
(2) A tagállamok minden évben, a referenciaév végétől számított 12 hónapon belül a Bizottság (Eurostat) rendelkezésére bocsátják a II. melléklet 2. pontjában foglaltaknak megfelelően a referenciaévre vonatkozó nemzeti és regionális szintű adatokat és a kapcsolódó szabványos referencia-metaadatokat (az Euro SDMX metaadat-szerkezet vonatkozásában meghatározott metaadat-szerkezet fogalommeghatározásában).
(3) A tagállamok minden évben, az adott referenciaév november 30-áig a Bizottság (Eurostat) rendelkezésére bocsátják a II. melléklet 3. pontjában foglaltaknak megfelelően az élveszületések és halálozások teljes számára vonatkozó előzetes havi adatokat, amelyek mindegyike a referenciaév legalább első hat hónapjára vonatkozik.
5. cikk
Az adatok felülvizsgálata
(1) A tagállamok legkésőbb egy héttel a felülvizsgált adatoknak az érintett tagállamban történő közzétételét megelőzően tájékoztatják a Bizottságot (Eurostatot) a 4. cikk (2) bekezdése szerint szolgáltatott adatok tervezett felülvizsgálatáról.
(2) A tagállamok legkésőbb egy héttel ezen adatok közzétételét követően a Bizottság (Eurostat) rendelkezésére bocsátják a felülvizsgált adatokat.
(3) A tagállamok biztosítják, hogy a Bizottság (Eurostat) rendelkezésére bocsátott felülvizsgált adatok a 4. cikk (2) bekezdése szerint szolgáltatott valamennyi adattal összhangban vannak.
6. cikk
Hatálybalépés
E rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2014. március 4-én.

Labels: 12
0
18
19